               IL-KUMMISSJONI EWROPEA
            Brussell, 5.2.2018
            COM(2018) 54 final
            2018/0020(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE

               MEMORANDUM TA’ SPJEGAZZJONI

               1.Is-Suġġett tal-Proposta

               Din il-proposta tikkonċerna deċiżjoni li tistabbilixxi l-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE.

               2.Il-Kuntest tal-Proposta

               2.1.Il-Ftehim ta' Sħubija Ekonomika interim bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra

               Il-Ftehim ta’ Sħubija Ekonomika tranżizzjonali (minn hawn ’il quddiem “il-Ftehim”) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, minn naħa l-oħra, għandu l-għan li jikkontribwixxi għat-tnaqqis u l-eradikazzjoni tal-faqar bl-istabbiliment ta’ sħubija kummerċjali koerenti, il-promozzjoni ta’ ekonomija iktar kompetittiva u diversifikata u tkabbir aktar qawwi, il-kooperazzjoni ekonomika u l-governanza tajba, il-promozzjoni tal-integrazzjoni gradwali tal-Kosta tal-Avorju fl-ekonomija dinjija, it-titjib tal-kapaċitajiet f’termini ta’ politika kummerċjali, it-tisħiħ tar-relazzjonijiet eżistenti bejn il-Partijiet fuq il-bażi ta’ solidarjetà u tal-interess reċiproku, u l-promozzjoni tal-iżvilupp tas-settur privat u t-tkabbir fl-impjiegi.

               Il-Ftehim ġie iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  1
                u ilu japplika b’mod provviżorju mit-3 ta’ Settembru 2016
                  2
               .

               2.2.Il-Kumitat tal-FSE

               L-Artikolu 73 tal-Ftehim  jistabbilixxi Kumitat tal-FSE responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih.

               L-Artikolu 73 tal-Ftehim jipprovdi li l-Kumitat tal-FSE jiddetermina r-regoli li jirregolaw l-organizzazzjoni u l-funzjonament, li l-laqgħat tal-Kumitat tal-FSE jistgħu jkunu miftuħa għal partijiet terzi, u li l-Kummissjonijiet tal-Unjoni Ekonomika u Monetarja tal-Afrika tal-Punent (UEMOA) u tal-Komunità Ekonomika tal-Istati tal-Afrika tal-Punent (ECOWAS) jistgħu jkunu mistiedna jattendu l-laqgħat tal-Kumitat tal-FSE.

               Id-deċiżjonijiet tal-Kumitat tal-FSE jiġu adottati b’kunsens bejn il-Partijiet u mat-tlestija tal-proċeduri interni rispettivi.

               L-Unjoni Ewropea u l-Istati Membri tagħha huma partijiet fil-Ftehim. Il-Kumitat tal-FSE huwa magħmul, għall-parti Ewropea, minn rappreżentanti tal-Kummissjoni Ewropea u tal-Istati Membri.

               2.3.L-att propost tal-Kumitat tal-FSE

               Matul l-ewwel laqgħa tiegħu, il-Kumitat FSE għandu jadotta deċiżjoni konġunta biex jistabbilixxi r-regoli ta’ proċedura tal-Kumitat tal-FSE (minn hawn ‘il quddiem l- “att propost”).

               L-għan huwa li jiġi ddeterminat, skont l-Artikolu 73(2) tal-Ftehim, ir-regoli dwar l-organizzazzjoni u l-funzjonament tal-Kumitat tal-FSE.

               3.Pożizzjoni li għandha titieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni tal-Unjoni dwar deċiżjoni li għandha tittieħed fil-Kumitat tal-FSE dwar ir-Regoli ta’ Proċedura tal-Kumitat tal-FSE.

               Iż-żewġ Partijiet tal-Ftehim ikkonsultaw lil xulxin minn qabel u l-abbozz tar-regoli ta’ proċedura ġie approvat u inizjalat miż-żewġ Partijiet matul il-laqgħa inawgurali tal-Kumitat tal-FSE li saret fil-5 ta’ April 2017 f’Abidjan, il-Kosta tal-Avorju. L-abbozz ta’ Regoli ta’ Proċedura huwa konformi mal-Artikolu 73 tal-Ftehim u simili għar-Regolamenti ta’ Proċedura adottati mill-Unjoni Ewropea fi ftehimiet oħra ta’ sħubija ekonomika.

               L-abbozz ta’ Regoli ta’ Proċedura jkopri b’mod partikolari l-kwistjonijiet ta’ kompożizzjoni u ta’ presidenza tal-Kumitat tal-FSE, is-segretarjat tiegħu, il-minuti u d-deċiżjonijiet tal-Kumitat tal-FSE, il-lingwi li jintużaw u n-nefqiet marbuta mal-laqgħat tal-Kumitat tal-FSE.

               L-obbligu li jiġu stabbiliti r-Regoli ta’ Proċedura huwa previst fil-Ftehim.

               Il-proposta ma għandha l-ebda impatt fuq il-politika ekonomika, soċjali jew ambjentali tal-Unjoni Ewropea jew tal-Kosta tal-Avorju.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Kumitat tal-FSE huwa korp maħluq mill-ftehim.

               L-Artikolu 73 tal-Ftehim jipprevedi li l-Kumitat tal-FSE  jiddetermina r-regoli li jirregolaw l-organizzazzjoni u l-funzjonament tiegħu.

               L-att li l-Kumitat tal-FSE huwa mitlub jadotta jikkostitwixxi att li jkollu effetti legali. L-att previst ikun vinkolanti skont id-dritt internazzjonali f’konformità mal-Artikolu 72 tal-Ftehim.

               L-att previst la jissupplimenta u lanqas ma jemenda l-qafas istituzzjonali tal-ftehim.

               Għaldaqstant, il-bażi ġuridika proċedurali għad-deċiżjoni tal-Kunsill hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               Min-natura tal-Ftehim, l-att previst isegwi għanijiet u għandu komponenti fl-oqsma tal-politika kummerċjali komuni u ta’ kooperazzjoni għall-iżvilupp. Dawn l-aspetti tal-att previst huma marbuta b’mod inseparabbli mingħajr ma’ wieħed ikun inċidentali għall-ieħor.

               Il-bażi ġuridika sostantiva tad-Deċiżjoni tal-Kunsill proposta hija għalhekk l-Artikolu 207 u 209 TFUE.

               4.3.Konklużjoni

               Il-bażi ġuridika tal-proposta tad-Deċiżjoni tal-Kunsill għandha tkun l-Artikoli 207 u 209, flimkien mal-Artikolu 218(9) TFUE.

               2018/0020 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 209, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               billi:

               (1)Il-Ftehim ta’ Sħubija Ekonomika tranżizzjonali (minn hawn ’il quddiem “il-Ftehim”) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, minn naħa l-oħra, ġie iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  4
                u ilu japplika b’mod provviżorju mit-3 ta’ Settembru 2016
                  5
               .

               (2)L-Artikolu 73 tal-Ftehim  jistabbilixxi Kumitat tal-FSE, responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih.

               (3)L-Artikolu 73 tal-Ftehim jipprevedi li l-Kumitat tal-FSE jiddetermina r-regoli li jirregolaw l-organizzazzjoni u l-operat tiegħu.

               (4)Il-Kumitat tal-FSE, matul l-ewwel laqgħa tiegħu, għandu jadotta deċiżjoni dwar ir-Regoli ta’ Proċedura tiegħu.

               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat tal-FSE, hekk kif tidħol fis-seħħ id-Deċiżjoni tal-Kumitat tal-FSE ssir vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni, fl-ewwel laqgħa tal-Kumitat tal-FSE, hija bbażata fuq l-abbozz ta’ Deċiżjoni tal-Kumitat tal-FSE anness ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 59, 3.3.2009, p. 1

                     (2)

                        ĠU L 272, 7.10.2016, p. 1

                     (3)

                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs il-Kunsill (OIV), ECLI:EU:C:2014:2258, il-paragrafi 61-64.

                     (4)

                        ĠU L 59, 3.3.2009, p. 1

                     (5)

                        ĠU L 272, 7.10.2016, p. 1

    ---documentbreak---

               IL-KUMMISSJONI EWROPEA
            Brussell,5.2.2018
            COM(2018) 54 final
            ANNESS
            għal
            Proposta ta' Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE

               ANNESS

               DEĊIŻJONI Nru …/2017 TAL-KUMITAT TAL-FSE

               stabbilita mill-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura Interni tal-Kumitat tal-FSE

               IL-KUMITAT TAL-FSE,

               wara li kkunsidra l-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (il-“Ftehim”), iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  1
               , u b’mod partikolari l-Artikolu 73 tiegħu,

               billi:

               Il-Ftehim jipprovdi li l-Kumitat tal-FSE għandu jiddetermina r-regoli li jirregolaw l-organizzazzjoni u l-operat tiegħu,

               IDDEĊIEDA KIF ĠEJ:

               Artikolu 1

               Ir-Regoli ta’ Proċedura Interni tal-Kumitat tal-FSE huma stabbiliti kif imniżżel fl-Anness I.

               Artikolu 2

               Din id-Deċiżjoni għandha tidħol fis-seħħ fi….

               Magħmul fi ……, fi

               ANNESS I

               REGOLI TA’ PROĊEDURA GĦALL-KUMITAT TAL-FSE

               stabbilita mill-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra

               Artikolu 1

               Għamla u Presidenza

               1.Il-Kumitat tal-FSE għandu jkun kompost, min-naħa, minn rappreżentanti tal-membri tal-Kunsill tal-Unjoni Ewropea u tal-Kummissjoni Ewropea u, min-naħa l-oħra, minn rappreżentanti tal-Kosta tal-Avorju, fil-livell ministerjali jew f'dak ta' uffiċjali pubbliċi għoljin.

               2.Ir-referenza għall-“partijiet” fir-Regoli ta' Proċedura hija skont id-definizzjoni prevista fl-Artikolu 72 tal-Ftehim.

               3.Il-Presidenza tal-FSE għandha tiġi eżerċitata, skont sistema ta' rotazzjoni, għal perjodi ta' 12-il xahar, minn rappreżentant tal-Unjoni Ewropea u minn rappreżentant tal-Kosta tal-Avorju. L-ewwel perjodu jibda fid-data tal-ewwel laqgħa tal-Kumitat tal-FSE tal-Ftehim u jintemm fil-31 ta' Diċembru tas-sena ta’ wara. L-ewwel Presidenza tal-Kumitat tal-FSE għandha tkun f’idejn rappreżentant tal-Kosta tal-Avorju.

               4.Ir-rappreżentanti tal-Kummissjoni tal-Unjoni Ekonomika u Monetarja tal-Afrika tal-Punent (WAEMU) u tal-Kummissjoni tal-Komunità Ekonomika tal-Istati Afrikani tal-Punent (ECOWAS) jistgħu jiġu mistiedna biex jipparteċipaw fil-laqgħat tal-Kumitat tal-FSE. Il-partijiet jistgħu jiddeċiedu li jistiednu osservaturi addizzjonali inklużi rappreżentanti tas-settur privat u tas-soċjetà ċivili, kif ukoll esperti fuq bażi ad hoc.

               Artikolu 2

               Laqgħat

               1.Il-Kumitat tal-FSE għandu jiltaqa’ f’intervalli regolari, li ma jeċċedux perjodu ta’ sentejn, u jagħmel laqgħat straordinarji kull meta ċ-ċirkostanzi jeħtieġu dan, jekk il-Partijiet jaqblu hekk.

               2.Kull sessjoni tal-Kumitat tal-FSE għandha ssir f’data u post li dwarhom ikun hemm qbil miż-żewġ partijiet.

               3.Il-laqgħat tal-Kumitat tal-FSE għandhom jissejħu mill-Presidenza tal-Kumitat tal-FSE.

               Artikolu 3

               Delegazzjonijiet

               Qabel kull laqgħa, il-Presidenza tal-Kumitat tal-FSE għandha tkun infurmata dwar kif bi ħsiebhom jkunu komposti d-delegazzjonijiet tal-Kosta tal-Avorju u tal-Parti Ewropea.

               Artikolu 4

               Segretarjat

               Is-segretarjat tal-Kumitat FSE jiġi żgurat, skont sistema ta' rotazzjoni, għal perjodu ta’ tnax-il xahar, minn uffiċjali tal-Kummissjoni Ewropea u tal-Konsta tal-Avorju. Dan il-perjodu jikkoinċidi mal-eżerċizzju alternat tal-Presidenza tal-Kumitat tal-FSE mill-Parti Ewropea u l-Kosta tal-Avorju. Is-Segretarjat huwa żgurat mill-Parti li jkollha l-presidenza.

               Artikolu 5

               Dokumentazzjoni

               Fejn id-deliberazzjonijiet tal-Kumitat FSE jkunu bbażati fuq dokumenti ta' sostenn miktubin, dawn id-dokumenti għandhom jiġu nnumerati u ċċirkolati mis-Segretarjat bħala dokumenti tal-Kumitat tal-FSE.

               Artikolu 6

               Korrispondenza

               1.Kull korrispondenza indirizzata lill-Kumitat tal-FSE għandha tintbagħat lis-Segretarju tal-Kumitat tal-FSE.

               2.Is-Segretarjat għandu jiżgura li l-korrispondenza indirizzata lill-Kumitat tal-FSE tintbagħat lill-Presidenza tal-Kumitat u jiġu ċċirkolati, fejn xieraq bħala dokumenti msemmija fl-Artikolu 5 ta’ dawn ir-Regoli ta’ Proċedura, lill-punti fokali tal-Partijiet ipprovduti fl-Artikolu 73 tal-Ftehim.

               3.Il-korrispondenza mill-Presidenza tal-Kumitat tal-FSE għandha tintbagħat lill-Partijiet mis-Segretarju u fejn xieraq tiġi ċċirkolata bħala dokumenti msemmija fl-Artikolu 5 ta’ dawn ir-Regoli ta’ Proċedura.

               Artikolu 7

               Aġendi għal-laqgħat

               1.Is-Segretarju tal-Kumitat tal-FSE għandu jfassal aġenda annotata provviżorja għal kull laqgħa mis-abbażi tal-proposti li jsiru mill-Partijiet. Din għandha tintbagħat mis-Segretarjat tal-Kumitat tal-FSE lill-korrispondenti ta' kull Parti mhux aktar tard minn 15-il jum qabel il-bidu tal-laqgħa.

               2.L-aġenda provviżorja għandha tinkludi l-punti, li sa mhux aktar tard minn xahar qabel il-bidu tal-laqgħa s-Segretarju jkun irċieva talba biex jiġu inklużi fl-aġenda, għalkemm dawn il-punti ma għandhomx jitniżżlu fl-aġenda provviżorja sakemm id-dokumenti relevanti ta' appoġġ ma jkunux waslu għand is-Segretarju sa mhux aktar tard mid-data li fiha tintbagħat l-aġenda provviżorja.

               3.L-aġenda tiġi adottata mill-Kumitat tal-FSE fil-bidu ta' kull laqgħa. Bi qbil tal-Partijiet, huwa possibbli li jiddaħħal fl-aġenda kull punt ieħor apparti dawk li jidhru fl-aġenda proviżorja.

               4.Il-Presidenza tal-Kumitat tal-FSE, bi qbil mal-Partijiet, tista’ tistieden esperti jattendu l-laqgħat tal-Kumitat sabiex jipprovdu tagħrif dwar xi suġġetti speċifiċi.

               5.Bi ftehim mill-Partijiet, is-Segretarju jista’ jqassar il-limiti ta' żmien speċifikati fil-paragrafu 1 sabiex jitqiesu l-ħtiġijiet ta' każ partikolari.

               Artikolu 8

               Minuti

               1.Is-Segretarjat ifassal abbozz tal-minuti ta' kull laqgħa mill-aktar fis possibbli.

               2.Bħala regola ġenerali, il-minuti jiddeskrivu fil-qosor kull punt fuq l-aġenda, u jispeċifikaw fejn applikabbli:

               a)id-dokumenti kollha li jitressqu lill-Kumitat tal-FSE;

               b)kwalunkwe dikjarazzjoni li membru tal-Kumitat tal-FSE jkun talab li tiddaħħal,

               c)id-deċiżjonijiet meħuda, ir-rakkomandazzjonijiet magħmula, id-dikjarazzjonijiet li dwarhom intlaħaq qbil u l-konklużjonijiet adottati dwar punti speċifiċi.

               3.Il-minuti għandhom jinkludu wkoll lista tal-parteċipanti tal-Kumitat tal-FSE u lista tal-membri tad-delegazzjonijiet li jkunu qed jakkumpanjawhom.

               4.Il-minuti jiġu approvati bil-miktub miż-żewġ Partijiet fi żmien xahrejn mid-data tal-laqgħa. Wara l-approvazzjoni tal-minuti, is-Segretarjat jiffirma żewġ kopji tagħhom u kull Parti tirċievi kopja oriġinali ta’ dawn id-dokumenti awtentiċi.

               Artikolu 9

               Deċiżjonijiet

               1.Il-Kumitat Konġunt tal-FSE għandu jadotta d-deċiżjonijiet tiegħu b’kunsens.

               2.Il-Kumitat tal-FSE jista’ jiddeċiedi li jissottometti kwalunkwe kwistjoni ġenerali ta’ interess AKP-UE kollha li tirriżulta mill-Ftehim lill-Kunsill tal-Ministri AKP-UE kif definit fl-Artikolu 15 tal-Ftehim ta' Cotonou.

               3.Fil-perjodu ta' bejn il-laqgħat, il-Kumitat tal-FSE jista' jadotta deċiżjonijiet bil-proċedura bil-miktub jekk iż-żewġ Partijiet jaqblu li jsir dan. Proċedura bil-miktub tikkonsisti minn skambju ta’ noti bejn il-Partijiet.

               4.Id-deċiżjonijiet tal-Kumitat tal-FSE għandhom ikollhom it-titolu “Deċiżjoni” u jkunu segwiti b'numru tas-serje, id-data tal-adozzjoni tagħhom u deskrizzjoni tas-suġġett tagħhom. Kull deċiżjoni tispeċifika d-data tad-dħul fis-seħħ tagħha.

               5.Id-deċiżjonijiet adottati mill-Kumitat tal-FSE jiġu awtentikati minn rappreżentant tal-Kummissjoni Ewropea f’isem il-Parti tal-Unjoni Ewropea u minn rappreżentant tal-Kosta tal-Avorju.

               6.Id-deċiżjonijiet jintbagħtu lill-Partijiet bħala dokumenti tal-Kumitat tal-FSE.

               Artikolu 10

               Ippubblikar

               1.Sakemm ma jkunx deċiż mod ieħor, il-laqgħat tal-Kumitat tal-FSE ma għandhomx ikunu pubbliċi.

               2.Kull Parti tista' tiddeċiedi dwar l-ippubblikar, fil-pubblikazzjoni uffiċjali rispettiva tagħha, tad-deċiżjonijiet tal-Kumitat tal-FSE.

               Artikolu 11

               Reġim lingwistiku

               1.Il-lingwa ta' ħidma tal-Kumitat tal-FSE hija l-lingwa uffiċjali komuni għall-Partijiet.

               2.Il-Kumitat tal-FSE għandu jibbaża d-deliberazzjonijiet u jadotta d-deċiżjonijiet tiegħu dwar id-dokumentazzjoni u l-proposti mħejjija bil-lingwa msemmija fil-paragrafu 1.

               Artikolu 12

               Spejjeż

               1.Kull Parti għandha tħallas l-ispejjeż li tagħmel b'riżultat tal-parteċipazzjoni fil-laqgħat tal-Kumitat tal-FSE, kemm fir-rigward tal-impjegati, l-ivvjaġġar u n-nefqa tas-sussistenza kif ukoll fir-rigward tan-nefqa tal-posta u t-telekomunikazzjonijiet.

               2.L-ispejjeż marbutin mal-organizzazzjoni tal-laqgħat u mar-riproduzzjoni tad-dokumenti jitħallsu mill-Parti li tkun qiegħda torganizza l-laqgħa.

               3.L-ispejjeż marbuta mal-forniment tas-servizzi tal-interpretazzjoni fil-laqgħat u mat-traduzzjoni tad-dokumenti għandha titħallas mill-Parti li tkun qed tospita l-laqgħa. L-ispejjeż assoċjati mal-forniment tas-servizzi tal-interpretazzjoni u t-traduzzjoni tad-dokumenti fil-lingwi u mil-lingwi uffiċjali tal-Unjoni Ewropea għandha titħallas mill-parti Ewropea.

                     (1)

                        ĠU L 59, 3.3.2009, p. 1.


               IL-KUMMISSJONI EWROPEA
            Brussell, 9.2.2018
            COM(2018) 61 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta' Aġġustament għall-Globalizzazzjoni waraapplikazzjoni mill-Ġermanja – EGF/2017/008 DE/Goodyear

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”).

               2.Fis-6 ta’ Ottubru 2017, il-Ġermanja ppreżentat applikazzjoni EGF/2017/008 DE/Goodyear għal kontribuzzjoni finanzjarja mill-FEG, wara s-sensji
                  2
                fil-Goodyear Dunlop Tires Germany GmbH fil-Ġermanja.

               3.Wara l-valutazzjoni tagħha ta’ din l-applikazzjoni, il-Kummissjoni kkonkludiet li, skont id-dispożizzjonijiet kollha applikabbli tar-Regolament tal-FEG, il-kundizzjonijiet għall-għoti ta’ kontribuzzjoni finanzjarja mill-FEG huma ssodisfati.

               SOMMARJU TAL-APPLIKAZZJONI

                        Applikazzjoni tal-FEG

                        EGF/2017/008 DE/Goodyear

                        L-Istat Membru

                        Il-Ġermanja

                        Ir-reġjun(i) ikkonċernat(i) (il-livell NUTS 2
                           3
                        )

                        Regierungsbezirk Karlsruhe (DE12)

                        Id-data tat-tressiq tal-applikazzjoni

                        Is-6 ta' Ottubru 2017

                        Id-data ta’ konferma tal-wasla tal-applikazzjoni

                        Is-6 ta’ Ottubru 2017

                        Id-data tat-talba għal informazzjoni addizzjonali

                        It-23 ta' Ottubru 2017

                        Id-data ta’ skadenza għall-għoti tal-informazzjoni addizzjonali

                        L-4 ta’ Diċembru 2017

                        L-iskadenza għat-tlestija tal-valutazzjoni

                        Is-26 ta' Frar 2018

                        Il-kriterju ta’ intervent

                        L-Artikolu 4(1)(a) tar-Regolament tal-FEG

                        L-intrapriża primarja

                        Goodyear

                        L-għadd ta’ intrapriżi kkonċernati

                        1

                        Is-settur(i) tal-attività ekonomika

                        (Id-Diviżjoni NACE Reviżjoni 2)
                           4

                        Id-Diviżjoni 22 tan-NACE Reviżjoni 2

                        (Manifattura ta’ prodotti tal-lasktu u tal-plastik)

                        L-għadd ta’ sussidjarji, fornituri u produtturi fl-istadju aħħari tal-produzzjoni

                        0

                        Il-perjodu ta’ referenza (massimu ta' erba’ xhur):

                        L-14 ta' Lulju 2017 - il-5 ta' Ottubru 2017

                        L-għadd ta’ sensji matul il-perjodu ta’ referenza (a)

                        632

                        L-għadd ta’ sensji qabel jew wara l-perjodu ta’ referenza (b)

                        14

                        L-għadd totali ta’ sensji (a + b)

                        646

                        L-għadd totali ta' benefiċjarji eliġibbli

                        646

                        L-għadd totali ta’ benefiċjarji fil-mira

                        646

                        L-għadd ta’ żgħażagħ fil-mira barra mill-edukazzjoni, impjieg jew taħriġ (NEETs)

                        0

                        Il-baġit għal servizzi personalizzati (EUR)

                        3 464 371

                        Il-baġit għall-implimentazzjoni tal-FEG
                           5
                         (EUR)

                        144 348

                        Il-baġit totali (EUR)

                        3 608 719

                        Il-kontribuzzjoni tal-FEG (60 %) (EUR)

                        2 165 231

               VALUTAZZJONI TAL-APPLIKAZZJONI

               Proċedura

               4.Fis-6 ta' Ottubru 2017, il-Ġermanja ressqet l-applikazzjoni EGF/2017/008 DE/Goodyear fi żmien 12-il ġimgħa mid-data li fiha ġew issodisfati l-kriterji ta' intervent stabbiliti fl-Artikolu 4 tar-Regolament tal-FEG. Il-Kummissjoni kkonfermat il-wasla tal-applikazzjoni fl-istess jum u talbet informazzjoni addizzjonali mill-Ġermanja fit-23 ta’ Ottubru 2017. Din l-informazzjoni addizzjonali ngħatat fi żmien sitt ġimgħat mid-data tat-talba. L-iskadenza ta’ 12-il ġimgħa mill-wasla tal-applikazzjoni kompluta li fiha l-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja tiskadi fis-26 ta’ Frar 2018.

               L-eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni tikkonċerna 646 ħaddiem li ngħataw is-sensja mill-Goodyear Dunlop Tires Germany GmbH. Din l-intrapriża topera fis-settur ekonomiku kklassifikat taħt id-Diviżjoni 22 tan-NACE Reviżjoni 2 (Manifattura ta’ prodotti minerali oħra li mhumiex metalliċi). Is-sensji li ngħataw mill-Goodyear jinsabu prinċipalment fir-reġjun tan-NUTS il-livell 2 fir-reġjun ta’ Regierungsbezirk Karlsruhe (DE12) fil-Ġermanja.

                        L-intrapriżi u l-għadd ta’ sensji matul il-perjodu ta’ referenza

                        Goodyear Dunlop Tires Germany GmbH

                        632

               Il-kriterji ta’ intervent

               6.Il-Ġermanja ressqet l-applikazzjoni skont il-kriterji ta’ intervent tal-Artikolu 4(1)(a) tar-Regolament tal-FEG, li jeħtieġu li tal-inqas 500 ħaddiem ikunu ngħataw is-sensja fuq perjodu ta’ referenza ta’ erba’ xhur f’intrapriża fi Stat Membru, inkluż il-ħaddiema li ngħataw is-sensja mill-fornituri u mill-produtturi fl-istadju aħħari tal-produzzjoni u/jew persuni li jaħdmu għal rashom li l-attività tagħhom waqfet.

               7.Il-perjodu ta' referenza ta' erba' xhur għall-applikazzjoni huwa mill-14 ta' Lulju 2017 sal-5 ta' Ottubru 2017.

               8.Is-sensji matul il-perjodu ta' referenza huma kif ġej:

               –632 ħaddiem li ngħataw is-sensja fil-Goodyear.

               Kalkolu tas-sensji u tal-waqfien tal-attività

               9.Is-sensji mogħtija matul il-perjodu ta' referenza ġew ikkalkulati kif ġej:

               –632 mid-data tal-avviż individwali tal-impjegatur biex ikeċċi jew iwaqqaf il-kuntratt ta’ impjieg tal-ħaddiem.

               Benefiċjarji eliġibbli

               10.Minbarra l-ħaddiema li diġà ssemmew, il-benefiċjarji eliġibbli jinkludu 14-il ħaddiem li ngħataw is-sensja qabel jew wara l-perjodu ta' referenza. Dawn il-ħaddiema kollha ngħataw is-sensja wara t-tħabbira ġenerali tas-sensji previsti li saret fl-24 ta' Ottubru 2016. Tista' tiġi stabbilita rabta kawżali ċara mal-avveniment li wassal għas-sensji matul il-perjodu ta' referenza.

               11.Għalhekk, l-għadd totali ta’ benefiċjarji eliġibbli huwa ta’ 646.

               Rabta bejn is-sensji u bidliet strutturali ewlenin fil-mudelli kummerċjali dinjija minħabba l-globalizzazzjoni

               12.Sabiex tiġi stabbilita r-rabta bejn is-sensji u l-bidliet strutturali ewlenin fix-xejriet tal-kummerċ dinji dovuti għall-globalizzazzjoni, il-Ġermanja ssostni li l-globalizzazzjoni kellha impatt negattiv fuq il-produzzjoni tat-tajers ta’ karozzi tas-segment B
                  6
                fl-UE. Dan huwa dovut għall-fatt li, f’dawn l-aħħar snin, il-fornituri Asjatiċi ggwadanjaw ishma sinifikanti fis-suq .

               13.Filwaqt li l-produzzjoni tal-karozzi tal-passiġġieri fl-UE-27, li naqset b’mod drastiku fil-kriżi finanzjarja, reġgħet tikber matul dawn l-aħħar snin, damet sal-2016 biex tikseb il-livell li kellha fl-2006. Skont l-analiżijiet tal-

                  Assoċjazzjoni Ewropea tal-Manifatturi tal-Vetturi

                (ACEA), fl-2016, il-bejgħ tal-karozzi ż-żgħar baqa’ taħt il-livell tiegħu tal-2005. Madankollu, is-sehem mis-suq globali tal-vetturi bil-mutur manufatturati fl-Ewropa naqas minn 35 % fl-2001 għal 23% fl-2016. Is-sehem mis-suq globali taċ-Ċina matul l-istess perjodu kiber minn 5 % għal 30 %
                  7
               . Il-produzzjoni tal-karozzi fl-Asja rat żieda ta’ 45 % matul l-aħħar għaxar snin
                  8
               .

               14.Mill-2015 sal-2016, l-importazzjonijiet fl-UE żdiedu bi 22 %, filwaqt li l-esportazzjonijiet naqsu bi 3 %
                  9
               . Għalkemm ħafna mill-vetturi importati jiġu mit-Turkija (is-sehem mis-suq hu ta’ 29 %), l-aktar tkabbir b’saħħtu ta’ importazzjonijiet ta’ vetturi bil-mutur bejn l-2015 u l-2016 inkiseb mill-Indja (żieda ta’ 31 %), segwita mill-qrib mill-Afrika t’Isfel (29 %) u mill-Ġappun (20 %)
                  10
               . L-istrateġiji fit-tul tas-suq tal-karozzi u tal-manifatturi tat-tajers ukoll iridu jiġu allinjati mar-rati ta’ tkabbir potenzjali. Billi l-motorizzazzjoni fl-Unjoni Ewropea żdiedet biss b’9 % mill-2005 sal-2015, il-motorizzazzjoni fl-Asja/Oċeanja żdiedet b’140 %, u fl-Amerika Ċentrali u t’Isfel b’59 % matul l-istess perjodu
                  11
               .

               15.Għalhekk, is-suq tat-tajers globali nbidel ukoll b’mod sinifikanti sa mill-bidu ta’ dan il-millennju. Filwaqt li t-tliet atturi globali l-kbar Bridgestone, Michelin u Goodyear kienu jgħoddu għal 57 % tal-produzzjoni globali tat-tajers fl-2000, fid-dinja kollha s-sinifikat tagħhom naqas għal 38 % sal-2013. Matul l-istess perjodu, is-sehem mis-suq tal-manifatturi Asjatiċi miċ-Ċina, it-Tajwan u Singapor żdied minn 4 % fl-2001 għal 20 % fl-2013, skont studju intern minn Ernst & Young Consulting. Skont l-Assoċjazzjoni Ewropea tal-Manifatturi tat-Tajers u tal-Gomma (ETRMA), mill-10 manifatturi tat-tajers li ġġeneraw l-ogħla fatturat fl-2016, sitta kienu mill-Asja
                  12
               .

               16.Fl-2015, fl-UE, l-importazzjonijiet tat-tajers (130 miljun tajer) sebqu bil-bosta l-esportazzjonijiet (74 miljun). Il-produzzjoni tal-UE tat-tajers fl-2015 (4,9 miljun tunnellata) xorta kienet kemxejn inqas miċ-ċifra tal-output tal-2007 (5,1 miljun tunnellata)
                  13
               .

               17.Studju ppubblikat mill-istitut tar-riċerka tas-suq Gesellschaft für Konsumforschung juri li filwaqt li 77 % tat-tajers mibjugħin fil-Ġermanja fl-2005 kienu tas-segment tat-tajers B, tali daqsijiet tat-tajers kienu jgħoddu għal 43 % biss tal-bejgħ fil-Ġermanja fl-2014, u dan jirrifletti ċ-ċaqliq tal-produzzjoni tal-vetturi żgħar lejn is-swieq li qed jikbru fl-Asja u fl-Amerka t’Isfel
                  14
               .

               18.Sal-lum, is-settur taħt id-Diviżjoni 22 tan-NACE Reviżjoni 2 (Manifattura taʼ prodotti tal-gomma u tal-plastik) ma kienx is-suġġett ta’ applikazzjoni tal-FEG
                  15
               .

               Avvenimenti li wasslu għas-sensji u l-waqfien tal-attività

               19.L-avveniment li wassal għal dawk is-sensji huwa l-għeluq għalkollox tal-impjant tal-produzzjoni tal-Goodyear f’Philippsburg. Il-Goodyear Tire & Rubber Company ġiet stabbilita f’Akron, Ohio, fl-Istati Uniti, fl-1898 u hija fost il-manifatturi tat-tajers ewlenin fid-dinja. Fl-1954, ġiet stabbilita Deutsche Goodyear GmbH, u fl-1966 beda l-bini tal-fabbrika tat-tajers tal-kumpanija f’Philippsburg. Bħalissa l-Goodyear Dunlop għandha madwar 7 600 impjegat fil-Ġermanja. Il-kwartieri ġenerali Ġermaniż tagħha huwa f’Hanau. Fil-Ġermanja hemm impjanti oħra fi Fürstenwalde, Wittlich, Riesa u Fulda.

               20.Peress li l-produzzjoni tal-karozzi fl-UE u s-sehem mis-suq naqsu bħala riżultat tal-globalizzazzjoni, kien hemm kapaċità żejda sinifikanti fis-segment B fil-Goodyear li kien jammonta għal madwar ħames miljun tajer fl-istabbiliment tal-produzzjoni integrata tal-kumpanija fl-Ewropa. Dan jikkorrispondi għall-kapaċità medja annwali ta’ impjant wieħed tal-produzzjoni. Għalhekk, il-Goodyear inġagħlet tagħlaq waħda mill-fabbriki tagħha fl-Ewropa. Il-Goodyear iddeċidiet li tagħlaq l-impjant f’Philippsburg li għandu l-ikbar kapaċità tal-produzzjoni għal tajers fis-segment B fost l-impjanti Ewropej tal-Goodyear. Għalhekk, fl-24 ta’ Ottubru 2016, il-maniġment tal-Goodyear ħabbar li l-fabbrika tat-tajers f’Philippsburg, bi 888 ħaddiem, kellha tagħlaq fl-2017.

               21.Fis-26 ta’ April 2017, il-Goodyear ikkonkludiet ftehim kollettiv li jirregola t-termini tas-sensji mat-trade union IG BCE. Wara taħdidiet mal-kunsill tax-xogħol, dan il-ftehim kollettiv ġie inkorporat fi skema tal-għoti tas-sensji. Il-produzzjoni twaqqfet diġà fil-15 ta’ Lulju 2017, u l-għeluq tal-fabbrika tħabbret fil-31 ta’ Diċembru 2017.

               22.Is-sħab soċjali qablu fuq il-ħolqien ta’ żewġ kumpaniji ta’ trasferiment. Il-ħolqien ta’ kumpanija ta’ trasferiment mhuwiex obbligatorju skont il-liġi Ġermaniża. Ma hemm l-ebda obbligu fuq in-naħa tal-kumpanija li tat is-sensji li tikkontribwixxi lejn il-ħolqien ta’ kumpanija ta’ trasferiment. Mingħajr il-parteċipazzjoni tal-kumpanija li tat is-sensji, l-ebda kumpanija ta’ trasferiment ma kienet tinħoloq. Jekk il-kumpanija li tat is-sensji toffri li tipparteċipa, u jekk is-sħab soċjali jaqblu li joħolqu kumpanija ta’ trasferiment, il-liġi soċjali Ġermaniża tistabbilixxi l-qafas legali (§§ 110 u 111, SGB III).

               23.Il-kumpaniji ta’ trasferiment se jitmexxew mill-weitblick - personalpartner GmbH, kumpanija li s-sid tagħha hu l-Konfederazzjoni tat-Trade Unions Ġermaniżi (Deutscher Gewerkschaftsbund - DGB). 646 mill-ħaddiema ffirmaw ftehim tripartiku li skontu jingħaqdu mal-kumpanija ta’ trasferiment mat-tmiem uffiċjali tal-impjieg tagħhom mal-Goodyear. 632 iffirmaw il-ftehim fil-perjodu ta’ referenza, 14 oħra kienu għadhom ma jistgħux jiffirmaw minħabba l-liv tal-maternità, eċċ, iżda huma mistennija jiffirmaw qabel it-terminazzjoni tal-kuntratt mal-Goodyear. Il-persuni li għażlu li ma jidħlux mal-kumpanija ta’ trasferiment kienu sabu xogħol ġdid diġà, jew iddeċidew li jirtiraw.

               24. Il-Goodyear għamlet il-ħlasijiet għat-terminazzjonijiet, qablet fuq iż-żieda fl-allowance tat-taħriġ (Transferkurzarbeitergeld) u pprovdiet baġit għat-taħriġ mill-ġdid ta’ madwar EUR 3 000 għal kull impjegat. Il-perjodu ta’ trasferiment ta’ kull impjegat huwa kkalkulat abbażi tat-tul tas-servizz mal-kumpanija u jammonta għal massimu ta’ sena.

               25.L-għajnuna addizzjonali tal-FEG se tintuża biex tikkumplimenta l-miżuri u tista’ tintuża wkoll biex testendi t-tul tal-miżuri individwali. 595 ħaddiem daħlu fl-ewwel kumpanija ta’ trasferiment fl-1 ta’ Jannar 2018. Hekk kif 51 ħaddiem ieħor jibqgħu fl-impjieg biex jiżmantellaw l-impjant tal-Goodyear, tinħoloq it-tieni kumpanija ta' trasferiment sabiex il-ħaddiema li jibqa’, ikunu jistgħu jingħaqdu mat-tieni kumpanija ta’ trasferiment fl-1 ta’ April 2018.

               L-impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi

               26.Is-sensji huma mistennija li jkollhom effett negattiv sinifikanti fuq l-ekonomija lokali. Il-belt ta’ Philippsburg, b'madwar 13 000 abitant, tinsab fid-distrett tal-Aġenzija Pubblika tal-Impjiegi (PES) ta’ Waghäusl, b’popolazzjoni totali ta’ madwar 60 000. Is-settur terzjarju jgħodd għal 48 % biss tal-impjiegi u għalhekk hija sottorappreżentata meta mqabbla mal-Istat Federali ta’ Baden-Württemberg b’mod sħiħ (63 %). Ir-reġjun hu karatterizzat primarjament minn proporzjon ogħla mill-medja ta’ nies li jaħdmu fis-settur tal-manifattura. Meta mqabbla mad-distretti ġirien, ir-rata tal-qgħad fir-reġjun ta’ Waghäusl huwa pjuttost għoli, u hu ta’ 5,7 % (f’Ġunju 2017), meta mqabbel ma’ 3,3 % fid-distrett ġar ta’ Karlsruhe. Il-qgħad fiż-żona ta’ Waghäusl qed jiżdied, u hu 17 % ogħla mis-sena preċedenti. Iċ-ċittadini bi sfond ta’ migrazzjoni u nies kbar fl-età, jidhru li huma l-aktar żvantaġġati fis-suq tax-xogħol reġjonali. 25 % ta’ dawk qiegħda huma ċittadini barranin, u xi terz ta’ dawk qiegħda fit-tul li jiddependu mis-servizz soċjali għandhom 55 sena jew aktar. Proporzjon kbir tal-ħaddiema li ġew issensjati mill-Goodyear jaqa’ wkoll f’dawk il-kategoariji.

               27.L-impjant tal-Goodyear kien l-akbar impjegatur fir-reġjun, it-tieni l-akbar hu l-impjant tal-enerġija nukleari. Minħabba d-deċiżjoni tal-Ġermanja li tkun ħielsa mill-enerġija nukleari, l-impjant tal-enerġija nukleari dalwaqt jingħalaq fis-snin li ġejjin. Bosta kumpaniji żgħar jew ta’ daqs medju fir-reġjun issensjaw mijiet ta’ ħaddiema, pereżempju, fis-sajf tal-2017, 146 ruħ ġew issensjati minn kumpanija li topera fl-industrija tal-karozzi, jew 144 ruħ ġew issensjati minħabba l-għeluq ta’ manifattur tal-preses. Ir-reġjun qed iħabbat wiċċu ma’ bidla strutturali. Għalhekk, il-PES fassal strateġija għall-kwalifiki u l-ħiliet, li tieħu kont kemm tal-ħtiġijiet (futuri) tas-suq tax-xogħol kif ukoll tal-livell tal-kwalifiki tal-ħaddiema konċernati.

               Il-benefiċjarji fil-mira u l-azzjonijiet proposti

               Benefiċjarji fil-mira

               28.L-għadd stmat ta’ ħaddiema ssensjati li mistennija jipparteċipaw fil-miżuri huwa ta’ 646. It-tqassim ta' dawn il-ħaddiema skont is-sess, iċ-ċittadinanza u l-grupp ta’ età huwa kif ġej:

                        Il-kategorija

                        L-għadd ta'
                           benefiċjarji fil-mira (perċentwali arrotondati)

                        Sess:

                        Irġiel:

                        641

                        (99,23 %)

                        Nisa

                        5

                        (0,77 %)

                        Ċittadinanza:

                        Ċittadini tal-UE:

                        493

                        (76,32 %)

                        ċittadini mhux tal-UE:

                        153

                        (23,68 %)

                        Grupp ta’ età:

                        15-24 sena:

                        15

                        (2,32 %)

                        25-29 sena:

                        33

                        (5,11 %)

                        30-54 sena:

                        428

                        (66,25 %)

                        55-64 sena:

                        168

                        (26,01 %)

                        iktar minn 64 sena:

                        2

                        (0,31 %)

               L-eliġibbiltà tal-azzjonijiet proposti

               29.Kif stipulat hawn fuq, is-sħab soċjali qablu fuq il-ħolqien ta’ żewġ kumpaniji ta’ trasferiment li se jkopru żewġ lottijiet differenti ta’ ħaddiema mogħtija s-sensja tal-impjant tal-Goodyear li ser jidħlu jew fl-ewwel kumpanija ta’ trasferiment fl-1 ta’ Jannar 2018 jew fit-tieni kumpanija ta’ trasferiment fl-1 ta’ April 2018, rispettivament.  Il-miżuri addizzjonali offruti mill-Goodyear qed jingħataw ukoll mill-kumpanija ta’ trasferiment, iżda mhumiex parti mill-applikazzjoni tal-FEG. Il-miżuri kollha deskritti hawn taħt jikkombinaw flimkien biex jiffurmaw pakkett ta’ servizzi personalizzati kkordinati mill-kumpaniji ta’ trasferiment u għandhom l-għan li jintegraw mill-ġdid fix-xogħol lill-ħaddiema mogħtija s-sensja.

               30.Is-servizzi personalizzati li jridu jiġu pprovduti lill-ħaddiema ssensjati jikkonsistu mill-azzjonijiet li ġejjin:

               –Miżuri għat-titjib tal-ħiliet: Dawn huma offruti lil ħaddiema eliġibbli wara l-ħolqien ta’ profili u intervisti ta’ gwida dwar il-karriera, u għandhom l-intenzjoni li jgħinuhom jibbenefikaw mill-opportunitajiet fis-suq tax-xogħol. Il-korsijiet ta’ taħriġ offruti se jiffukaw fuq setturi bi prospetti futuri, bħalma huma x-xogħol fil-metall u fis-setturi tal-imħażen. Il-korsijiet jistgħu jingħataw individwalment jew fi gruppi, u jvarjaw minn kompetenzi bażiċi għal korsijiet għat-titjib tal-ħiliet u korsijiet li jippreparaw il-parteċipanti għal bidliet fil-karriera. Il-korsijiet tal-lingwa Ġermaniża se jkunu ta’ punt fokali partikolari għall-parteċipanti b’livell baxx ħafna ta’ ħiliet tal-lingwa Ġermaniża.

               –Gruppi ta’ pari/Gruppi ta’ ħidma: Dawn se jkunu fora ta’ gruppi assistiti minn faċilitatur, li se jgħin lill-parteċipanti jaqsmu ideat u riflessjonijiet. Il-gruppi ta’ pari jistgħu jiffokaw fuq firxa ta’ suġġetti, bħall-ġestjoni tal-ħin, l-awtoġestjoni, il-promozzjoni ta’ miżuri tas-saħħa jew gruppi speċjali ta’ pari għall-parteċipanti bi sfond ta’ migrazzjoni. Qiegħda tiġi offruta varjetà ta’ workshops, bħalma huma workshops dwar il-bilanċ bejn ix-xogħol u l-ħajja privata jew dwar il-kwistjonijiet ta’ ugwaljanza bejn is-sessi.

               –Servizz ta’ pariri dwar il-bidu ta’ negozju: Dan se jinkludi pakkett ta’ servizzi ta’ konsulenza għal dawk interessati li jibdew in-negozji tagħhom stess. Dawn is-servizzi se jinkludu miżuri ta’ kowċing imfassla apposta u individwalizzati.

               –Tfittxija għal impjieg: Il-job scouts professjonali se jgħinu biex jidentifikaw postijiet tax-xogħol vakanti potenzjali li għadhom ma ġewx ippubblikati, li jistgħu jissodisfaw xi ħaddiema eliġibbli. Hemm ippjanata wkoll fiera tal-impjiegi.

               –Mentoring ta’ segwitu/l-iżgurar tal-impjiegi: Il-ħaddiema jistgħu jibbenefikaw minn servizzi oħrajn ta’ konsulenza ta’ gwida wara li jibdew jaħdmu fl-impjieg il-ġdid biex tiġi ffaċilitata t-tranżizzjoni fl-impjieg il-ġdid u biex jitnaqqas ir-riskju ta’ telf ta’ impjiegi.

               –Allowance tat-taħriġ: Il-ħlas jibda mid-data li fiha l-ħaddiem jidħol fil-kumpanija ta’ trasferiment, u jintemm hekk kif il-persuna titlaq minn mal-kumpanija ta’ trasferiment.

               31.Il-proġett se jikkontribwixxi għall-iżvilupp ekonomiku sostenibbli fil-Ġermanja. Il-miżuri huma organizzati skont l-istrateġija ta’ sostenibbiltà tal-Ġermanja, u l-weitblick - personalpartner GmbH, li ġiet fdata bit-twaqqif taż-żewġ kumpaniji ta’ trasferiment, għandha ċertifikazzjoni tas-sostenibilità.

               32.L-azzjonijiet proposti deskritti hawnhekk jikkostitwixxu miżuri attivi tas-suq tax-xogħol fil-qafas tal-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jiħdux post miżuri passivi ta’ protezzjoni soċjali.

               33.Il-Ġermanja pprovdiet l-informazzjoni meħtieġa dwar l-azzjonijiet li huma obbligatorji għall-intrapriża kkonċernata permezz tal-liġi nazzjonali jew tal-ftehimiet kollettivi. Huma kkonfermaw li kontribuzzjoni finanzjarja mill-FEG mhijiex sejra tieħu post dawn l-azzjonijiet.

               Baġit stmat

               34.L-ispejjeż totali stmati huma ta' EUR 3 608 719, li jinkludu nefqa ta' EUR 3 464 371 għal servizzi personalizzati u nefqa ta' EUR 144 348 għal attivitajiet preparatorji, ta' ġestjoni, informazzjoni u pubbliċità, kontroll u rapportar.

               35.Il-kontribuzzjoni finanzjarja totali mitluba mill-FEG hija ta’ EUR 2 165 231 (60 % tal-ispejjeż totali).

                        Azzjonijiet

                        L-għadd stmat ta’ parteċipanti

                        L-ispiża stmata (arrotondata) għal kull parteċipant
                           16
                        (f’EUR)

                        L-ispejjeż totali stmati

                        (f’EUR)

                        Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Miżuri għat-titjib tal-ħiliet (Qualifizierungsmaßnahmen)

                        288

                        4 512

                        1 299 516

                        Gruppi ta’ pari/workshops

                        276

                        1 294

                        357 086

                        Servizz ta’ pariri dwar il-bidu ta’ negozju (Existenzgründerberatung)

                        30

                        1 690

                        50 710

                        Tfittxija ta’ Xogħol (Stellenakquise)

                        350

                        369

                        129 319

                        Mentoraġġ ta’ segwitu/tfittxija ta’ impjieg (Nachbetreuung/Beschäftigungssicherung)

                        646

                        643

                        415 211

                        Is-subtotal (a):

                        Il-perċentwal tal-pakkett ta' servizzi personalizzati

                        –

                        2 251 842

                        (65 %)

                        L-allowances u l-inċentivi (Azzjonijiet skont l-Artikolu 7(1)(b) tar-Regolament tal-FEG)

                        Benefiċċju għat-taħriġ (Transferkurzarbeitergeld)

                        646

                        1 877

                        1 212 529

                        Is-subtotal (b):

                        Il-perċentwal tal-pakkett ta' servizzi personalizzati:

                        –

                        1 212 529

                        (35 %)

                         L-azzjonijiet skont l-Artikolu 7(4) tar-Regolament tal-FEG

                        1. L-attivitajiet preparatorji

                        –

                        21 652

                        2. Ġestjoni

                        –

                        79 391

                        3. L-informazzjoni u l-pubbliċità

                        –

                        7 218

                        4. Il-kontroll u r-rapportar

                        –

                        36 087

                        Is-subtotal (c):

                        Il-perċentwal tal-ispejjeż totali:

                        –

                        144 348

                        (4 %)

                        L-ispejjeż totali (a + b + c):

                        –

                        3 608 719

                        Il-kontribuzzjoni tal-FEG (60 % tal-ispejjeż totali)

                        –

                        2 165 231

               36.L-ispejjeż tal-azzjonijiet identifikati fit-tabella ta' hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali tal-pakkett koordinat ta' servizzi personalizzati. Il-Ġermanja kkonfermat li dawn l-azzjonijiet huma soġġetti għall-parteċipazzjoni attiva tal-benefiċjarji fil-mira fit-tfittxija għax-xogħol jew l-attivitajiet ta’ taħriġ.

               Il-perjodu ta’ eliġibbiltà tan-nefqa

               37.Il-Ġermanja bdiet tipprovdi s-servizzi personalizzati lill-benefiċjarji fil-mira fl-1 ta’ Jannar 2018. Għalhekk, in-nefqa fuq l-azzjonijiet se tkun eliġibbli għal kontribuzzjoni finanzjarja mill-FEG mill-1 ta’ Jannar 2018 sal-1 ta’ Jannar 2020.

               38.Il-Ġermanja bdiet iġġarrab in-nefqa amministrattiva biex timplimenta l-FEG fis-7 ta’ Lulju 2017. Għalhekk, in-nefqa għall-attivitajiet ta' tħejjija, ġestjoni, informazzjoni u pubbliċità kif ukoll dawk ta' kontroll u rapportar għandha tkun eliġibbli għal kontribuzzjoni finanzjarja mill-FEG mis-7 ta’ Lulju 2017 sal-1 ta’ Lulju 2020.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               39.Is-sorsi tal-prefinanzjament jew kofinanzjament nazzjonali huma l-baġit Federali u l-Bundesagentur für Arbeit (is-Servizz Federali għall-Impjieg Pubbliku). Dawn jiffinanzjaw il-kontribuzzjoni nazzjonali ta’ 40 % tal-ispejjeż totali tal-miżuri ffinanzjati mill-FEG offruta mill-kumpanija ta’ trasferiment
                  17
               .

               40.Il-Ġermanja kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhux se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni.

               Proċeduri għall-konsultazzjoni tal-benefiċjarji fil-mira jew ir-rappreżentanti tagħhom jew is-sħab soċjali kif ukoll l-awtoritajiet lokali u reġjonali

               41.Il-Ġermanja indikat li l-pakkett ikkoordinat ta’ servizzi personalizzati tfassal f’konsultazzjoni mal-partijiet kollha konċernati, b’mod partikolari mar-rappreżentanti tal-ħaddiema li ngħataw is-sensja, is-sħab soċjali u l-awtoritajiet reġjonali. Għall-ippjanar ta’ miżuri sostnuti mill-FEG, il-Ministeru Federali għax-Xogħol u l-Affarijiet Soċjali kellu taħditiet mal-Goodyear, il-kunsill tax-xogħol, it-trade union IG BCE kif ukoll il-PSE biex jiddiskutu l-ambitu għall-appoġġ possibbli mill-FEG. Waqt taħditiet madwar mejda fis-7 ta’ Lulju 2017, il-partijiet kollha kkonċernati taw approvazzjonijiet ċara għal applikazzjoni possibbli tal-FEG. Il-partijiet kollha kienu qed jikkooperaw mill-qrib, u fit-18 ta’ Settembru 2017, il-kunċett għall-pakkett ippjanat ta’ miżuri personalizzati ġie ppreżentat mill-PES

               Sistemi ta' ġestjoni u kontroll

               42.L-applikazzjoni tinkludi deskrizzjoni tas-sistema ta’ ġestjoni u kontroll li tispeċifika r-responsabbiltajiet tal-korpi involuti. Il-Ġermanja nnotifikat lill-Kummissjoni li l-kontribuzzjoni finanzjarja se tiġi amministrata mill-istess entitajiet fil-Ministeru Federali għax-Xogħol u l-Affarijiet Soċjali (Bundesministerium für Arbeit und Soziales) li jiġġestixxu l-Fond Soċjali Ewropew (FSE). Madankollu, fi ħdan il-“Gruppe Europäische Fonds für Beschäftigung”, huwa r-“Referat EF 4” li taġixxi bħala l-awtorità maniġerjali għall-FEG, filwaqt li l-awtorità maniġerjali għall-FSE hija r-“Referat EF 1”. L-“Organisationseinheit Prüfbehörde” hija l-awtorità ta’ kontroll kemm għall-FEG kif ukoll għall-FSE. Dawn l-entitajiet jiġġestixxu wkoll il-kontribuzzjonijiet preċedenti mill-FEG lill-Ġermanja. Xi wħud mill-kompiti tal-awtorità maniġerjali tasl-FEG ġew delegati b’mod permanenti lill-PES bi ftehim amministrattiv.

               Impenji pprovduti mill-Istat Membru kkonċernat

               43.Il-Ġermanja tat l-assigurazzjonijiet kollha meħtieġa rigward dawn li ġejjin:

               –il-prinċipji tal-ugwaljanza tat-trattament u ta' nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati,

               –Il-Goodyear, li ssoktat bl-attivitajiet tagħha wara s-sensji, ikkonformat mal-obbligi legali tagħha li jirregolaw is-sensji u pprovdiet għall-ħaddiema tagħha kif xieraq,

               –l-azzjonijiet proposti mhumiex se jirċievu għajnuna finanzjarja minn fondi oħrajn jew minn strumenti finanzjarji oħra tal-Unjoni, u kwalunkwe finanzjament doppju se jiġi evitat,

               –l-azzjonijiet proposti se jikkumplimentaw l-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               44.Il-FEG ma għandux jaqbeż ammont annwali massimu ta' EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  18
               .

               45.Wara li eżaminat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u b'kont meħud tal-għadd ta' benefiċjarji fil-mira, l-azzjonijiet proposti u l-ispejjeż stmati, il-Kummissjoni qed tipproponi li timmobilizza l-FEG għall-ammont ta' EUR 2 165 231, li jirrappreżenta 60 % tal-ispejjeż totali tal-azzjonijiet proposti, sabiex tiġi pprovduta kontribuzzjoni finanzjarja għall-applikazzjoni.

               46.Id-deċiżjoni proposta għall-mobilizzazzjoni tal-FEG se tittieħed b'mod konġunt mill-Parlament Ewropew u mill-Kunsill, kif stabbilit fil-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba
                  19
               .

               Atti relatati

               47.Fl-istess waqt li tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill għal trasferiment tal-ammont ta' EUR 2 165 231 għall-intestatura baġitarja rilevanti.

               48.Fl-istess waqt li se tadotta din il-proposta għal deċiżjoni biex jiġi mmobilizzat il-FEG, il-Kummissjoni se tadotta deċiżjoni dwar kontribuzzjoni finanzjarja, permezz ta’ att ta’ implimentazzjoni, li se jidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mmobilizzat il-FEG.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara
                  applikazzjoni mill-Ġermanja – EGF/2017/008 DE/Goodyear

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  20
               , u b'mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  21
               , u b'mod partikolari l-punt 13 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u fil-każ ta' persuni li jaħdmu għal rashom meta l-attività tagħhom tkun intemmet b'riżultat ta' bidliet strutturali kbar fl-andament tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u biex jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma jridx jaqbeż l-ammont annwali massimu ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  22
               .

               (3)Fis-6 ta’ Ottubru 2017, il-Ġermanja ppreżentat applikazzjoni biex timmobilizza l-FEG, fir-rigward tas-sensji il-Goodyear Dunlop Tires Germany GmbH fil-Ġermanja. Din ġiet issupplimentata b'informazzjoni addizzjonali pprovduta skont l-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta' kontribuzzjoni finanzjarja mill-FEG kif stabbilit fl-Artikolu 13 tar-Regolament (UE) Nru 1309/2013.

               (4)Il-FEG jenħtieġ, għalhekk, li jkun immobilizzat biex jipprovdi kontribuzzjoni finanzjarja ta’ EUR 2 165 231 fir-rigward tal-applikazzjoni mressqa mill-Ġermanja.

               (5)Sabiex iż-żmien li jittieħed għall-mobilizzazzjoni tal-FEG jitnaqqas kemm jista' jkun, din id-deċiżjoni jenħtieġ li tidħol fis-seħħ mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2018, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi l-ammont ta’ EUR 2 165 231 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika minn [the date of its adoption]*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 855.

                     (2)

                        Skont it-tifsira tal-Artikolu 3 tar-Regolament tal-FEG.

                     (3)

                        Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (4)

                        ĠU L 393, 30.12.2006, p. 1.

                     (5)

                        Skont ir-raba' paragrafu tal-Artikolu 7 tar-Regolament (UE) Nru 1309/2013.

                     (6)

                        Is-suq tat-tajers ġeneralment hu magħmul minn żewġ segmenti, iddefiniti skont id-daqs tar-rimm tar-rota. Is-segment B ikopri d-daqsijiet tar-rimm li jvarjaw minn 13 sa 16-il pulzier, normalment użati għal vetturi żgħar jew ta’ daqs medju filwaqt li s-segment A jkopri l-firxa ta’ 17 sa 22 pulzier, tipikament għal karozzi akbar.

                     (7)

                        ACEA The Automobile Industry Pocket Guide 2017-2018 http://www.acea.be/publications/article/acea-pocket-guide

                     (8)

                        OICA 2017: Statistics,
                  http://www.oica.net/category/production-statistics/

                     (9)

                        Eurostat 2017 Il-kummerċ barra l-UE ta’ vetturi bil-mutur, skont il-kategorija, 2013-2016 (EUR miljun), http://ec.europa.eu/eurostat/statistics-explained/index.php/File:Extra_EU_trade_of_motor_vehicles,_by_category,_2013-2016_(EUR_million).png

                     (10)

                        ACEA The Automobile Industry Pocket Guide 2017-2018 http://www.acea.be/publications/article/acea-pocket-guide

                     (11)

                        ACEA The Automobile Industry Pocket Guide 2017-2018 http://www.acea.be/publications/article/acea-pocket-guide

                     (12)

                        ETRMA 2017: Statistika - Edizzjoni 2016, Nru 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (13)

                        ETRMA 2017: Statistika - Edizzjoni 2016, Nru 8, http://www.etrma.org/uploads/Modules/Documentsmanager/20161208---statistics-booklet-2016-final5.pd

                     (14)

                        GFK 2015: GfK Retail Sales Tracking Data, Tire Trade Germany, Jan-Dec 2005 to Jan-Dec 2014, https://blog.gfk.com/wp-content/uploads/2015/04/01-a.png

                     (15)

                        Is-settur tar-Reviżjoni 2 tad-Diviżjoni 29 tan-NACE (Manifattura ta’ vetturi bil-mutur, trejlers u semitrejlers) kien soġġett għal 23 applikazzjoni għall-FEG, bi 13 minnhom ibbażati fuq il-globalizzazzjoni relatata mal-kummerċ u 10 fuq il-kriżi finanzjarja u ekonomika globali. Fil-maġġoranza ta’ dawn il-każijiet, iż-żewġ kriterji (il-globalizzazzjoni u l-kriżi) influwenzaw f’livelli differenti d-deċiżjoni li tingħata sensja lill-ħaddiema. Huwa mbagħad f’idejn l-Istat Membru li jiddetermina liema kienet il-kawża prinċipali f’applikazzjoni speċifika u li jipprovdi analiżi raġunata tal-konnessjoni bejn is-sensji u dak il-kriterju partikulari, billi juri kawżalità ċara.

                     (16)

                        L-ispejjeż totali stmati diviżi bl-għadd stmat ta’ parteċipanti; il-medja tal-ispejjeż stmati għal kull parteċipant ġew approssimati sabiex jiġu evitati d-deċimali.

                     (17)

                        Il-forniment tal-pakkett ta’ servizzi personalizzati, magħmul mill-ħlas tal-allowances kif ukoll minn miżuri attivi tas-suq tax-xogħol, jistgħu jibdew malli l-ħaddiema jidħlu uffiċjalment mal-kumpanija ta’ trasferiment (mill-1 ta’ Jannar 2018 jew mill-1 ta’ April 2018, rispettivament). Mill-bidu nett, il-ħaddiema jitħallsu l-allowances tat-taħriġ (it-“Transferkurzarbeitergeld”), li huma eliġibbli għall-kofinanzjament tal-FEG filwaqt li l-ħaddiema ssensjati jsegwu miżuri attivi tal-politika tas-suq tax-xogħol.

                     (18)

                        ĠU L 347, 20.12.2013, p. 884.

                     (19)

                        ĠU C 373, 20.12.2013, p. 1.

                     (20)

                        ĠU L 347, 20.12.2013, p. 855.

                     (21)

                        ĠU C 373, 20.12.2013, p. 1.

                     (22)

                        Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


               IL-KUMMISSJONI EWROPEA
            Brussell, 23.5.2018
            COM(2018) 363 final
            2018/0200(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitati relevanti tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għall-emendi tar-Regolamenti tan-NU Nri 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 u 140, tar-Regolamenti Tekniċi Globali tan-NU Nri 15 u 19, u fir-rigward tal-proposti għal żewġ Regolamenti tan-NU ġodda u żewġ listi ġodda fil-Kompendju tar-Regolamenti Tekniċi Globali Kandidati

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Fil-livell internazzjonali, il-Kummissjoni Ekonomika għall-Ewropa tan-Nazzjonijiet Uniti (NU/KEE) tiżviluppa rekwiżiti armonizzati, bil-ħsieb li jneħħu l-ostakli tekniċi fil-kummerċ tal-vetturi bil-mutur bejn il-Partijiet Kontraenti għall-Ftehim Rivedut tal-1958 u biex jiżguraw li vetturi bħal dawn joffru livell għoli ta’ sikurezza u ta’ protezzjoni ambjentali.

               B’konformità mad-Deċiżjoni tal-Kunsill 97/836/KE tas-27 ta’ Novembru 1997, l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (“NU/KEE”) li jikkonċerna l-adozzjoni tal-preskrizzjonijiet tekniċi uniformi għal vetturi bir-roti, tagħmir u partijiet li jistgħu jkunu ffittjati u/jew ikunu użati ma’ vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet (“Ftehim Rivedut tal-1958”), u b’konformità mad-Deċiżjoni tal-Kunsill 2000/125/KE tal-31 ta’ Jannar 2000 dwar il-konklużjoni tal-Ftehim li jistabbilixxi Regolamenti Tekniċi Globali għal vetturi bir-roti, apparat u partijiet li jistgħu jitwaħħlu u/jew jintużaw f’vetturi bir-roti (“Ftehim Parallel”), l-Unjoni ssieħbet fil-Ftehim Parallel.

               Il-laqgħat tad-WP.29 tan-NU/KEE, jiġifieri l-Forum Dinji għall-Armonizzazzjoni tar-Regolamenti dwar il-Vetturi, isiru tliet darbiet fis-sena, f’Marzu, f’Ġunju u f’Novembru ta’ kull sena kalendarja. F’kull sessjoni tal-laqgħat, jiġu adottati Regolamenti ġodda tan-NU, Regolamenti Tekniċi Globali ġodda tan-NU (UN GTRs) u/jew emendi tar-Regolamenti tan-NU jew tar-Regolamenti Tekniċi Globali tan-NU (UN GTRs) eżistenti, biex ikun jista’ jsir progress tekniku. Qabel kull laqgħa tad-WP.29, dawn l-emendi jiġu adottati minn wieħed mis-sitt gruppi ta’ ħidma (GRs) li huma attivi fid-WP.29.

               Sussegwentement, f’laqgħa tad-WP.29 jittieħed il-vot finali għall-adozzjoni tal-emendi, tas-supplimenti u tar-rettifiki, sakemm jintlaħaq il-kworum u jkun hemm maġġoranza kwalifikata fost il-partijiet kontraenti. L-UE hija parti kontraenti għal żewġ Ftehimiet (il-Ftehimiet tal-1958 u tal-1998) fid-WP.29. Kull darba titħejja Deċiżjoni tal-Kunsill imsejħa l-“megadeċiżjoni”, li tħaddan fiha l-lista ta’ Regolamenti, emendi, supplimenti u rettifiki, u tawtorizza lill-Kummissjoni tivvota f’isem l-Unjoni f’kull laqgħa tad-WP.29.

               Din id-Deċiżjoni tal-Kunsill tiddefinixxi l-pożizzjoni tal-Unjoni fil-votazzjoni dwar ir-Regolamenti, l-emendi, is-supplimenti u r-rettifiki sottomessi għall-votazzjoni fil-laqgħa tad-WP.29 ta’ Ġunju 2018, li se ssir bejn it-18 u t-22 ta’ Ġunju 2018.

               •Konsistenza mad-dispożizzjonijiet eżistenti fil-qasam ta’ politika

               Din il-proposta tikkumplimenta u hija konformi għalkollox mal-politika tas-suq intern tal-Unjoni fir-rigward tal-industrija tal-karozzi.

               Is-sistema tad-WP.29 issaħħaħ l-armonizzazzjoni internazzjonali tal-istandards tal-vetturi. Il-Ftehim tal-1958 għandu rwol importanti f’dan l-għan għaliex il-manifatturi tal-UE jistgħu joperaw b’sett komuni ta’ Regolamenti tal-approvazzjoni tat-tip bl-għarfien li l-prodott se jkun rikonoxxut mill-Partijiet Kontraenti bħala konformi mal-leġiżlazzjoni nazzjonali tagħhom. Pereżempju, din l-iskema ppermettiet li r-Regolament (KE) Nru 661/2009 dwar is-sikurezza ġenerali tal-vetturi bil-mutur iħassar aktar minn 50 Direttiva tal-UE u jissostitwihom bir-Regolamenti korrispondenti żviluppati skont il-Ftehim tal-1958.

               Ittieħed approċċ simili bid-Direttiva 2007/46/KE, li ssostitwiet is-sistemi tal-approvazzjoni tal-Istati Membri bi proċedura tal-approvazzjoni tal-Unjoni, u stabbiliet qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, għas-sistemi, għall-komponenti u għall-unitajiet tekniċi separati ġodda kollha. Dik id-Direttiva inkorporat ir-Regolamenti tan-NU fis-sistema tal-UE tal-approvazzjoni tat-tip, bħala rekwiżiti għall-approvazzjoni tat-tip jew bħala alternattivi għal-leġiżlazzjoni tal-Unjoni. Mill-adozzjoni ta’ dik id-Direttiva, ir-Regolamenti tan-NU ġew inkorporati dejjem aktar fil-leġiżlazzjoni tal-Unjoni fil-qafas tal-approvazzjoni tat-tip tal-UE.

               •Konsistenza ma’ politiki oħra tal-Unjoni

               Is-sistema tad-WP.29 hija marbuta mal-politika tal-Unjoni dwar il-kompetittività, li fuqha din l-inizjattiva għandha impatt pożittiv. Din il-proposta hija konsistenti wkoll mal-politiki tal-Unjoni għat-trasport u l-enerġija, li jitqiesu sew fil-proċess għall-abbozzar u l-adozzjoni tar-Regolamenti tan-NU li jaqgħu taħt il-Ftehim tal-1958.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikolu 114 tat-Trattat dwar il-Funzjonament tal-Unjoni Ewropea, flimkien mal-Artikolu 218(9) tiegħu, jifformaw il-bażi ġuridika ta’ din il-proposta.

               •Sussidjarjetà

               L-Unjoni biss tista’ tivvota favur strumenti internazzjonali bħall-proposti għal Regolamenti tan-NU, l-emendi tar-Regolamenti tan-NU u l-abbozzi tar-Regolamenti Tekniċi Globali u tinkorporahom fis-sistema tal-Unjoni tal-approvazzjoni tat-tip tal-vetturi bil-mutur. Dan mhux talli jipprevjeni l-frammentazzjoni tas-suq intern, iżda jiżgura wkoll standards ambjentali u tas-sikurezza ugwali madwar l-Unjoni. Joffri wkoll vantaġġi tal-ekonomiji ta’ skala: il-prodotti jistgħu jsiru għas-suq kollu tal-Unjoni u anki għas-suq internazzjonali, minflok ma jiġu manifatturati speċifikament biex tinkiseb l-approvazzjoni nazzjonali tat-tip għal kull Stat Membru.

               Għaldaqstant, din il-proposta tikkonforma mal-prinċipju tas-sussidjarjetà.

               •Proporzjonalità

                  Din id-Deċiżjoni tal-Kunsill tawtorizza lill-Kummissjoni biex tivvota f’isem l-Unjoni u hija l-istrument proporzjonat skont l-Artikolu 5(1) tad-Deċiżjoni tal-Kunsill 97/836/KE sabiex tiġi ddefinita pożizzjoni unifikata tal-UE fin-NU/KEE fir-rigward tal-votazzjoni dwar id-dokumenti ta’ ħidma proposti fl-aġenda tal-laqgħa tad-WP.29. Għaldaqstant, din il-proposta tikkonforma mal-prinċipju tal-proporzjonalità għaliex ma tmurx lil hinn minn dak li huwa meħtieġ biex jintlaħqu l-għanijiet li jiġi żgurat il-funzjonament kif suppost tas-suq intern, filwaqt li fl-istess ħin tipprovdi għal livell għoli ta’ sikurezza u protezzjoni pubbliċi.

               •Għażla tal-istrument

               L-użu ta’ Deċiżjoni tal-Kunsill huwa meħtieġ skont l-Artikolu 218(9) tat-TFUE sabiex jiġu stabbiliti l-pożizzjonijiet li għandhom jiġu adottati f’isem l-Unjoni f’korp stabbilit permezz ta’ ftehim internazzjonali.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

               Mhux applikabbli.

               •Konsultazzjonijiet mal-partijiet ikkonċernati

               Mhux applikabbli.

               •Ġbir u użu tal-għarfien espert

               L-għarfien espert estern mhuwiex rilevanti fil-każ ta’ din il-proposta. Madankollu din ġiet eżaminata mill-Kumitat Tekniku dwar il-Vetturi bil-Mutur.

               •Valutazzjoni tal-impatt

               Din il-proposta ma tistax tkun soġġetta għal valutazzjoni tal-impatt peress li mhix ta’ natura leġiżlattiva u l-ebda għażla ta’ politika alternattiva mhi disponibbli jew possibbli.

               •Idoneità regolatorja u simplifikazzjoni

               F’termini ta’ piż amministrattiv, l-inizjattiva ma għandhiex riperkussjonijiet, għaliex ir-referenzi tal-emenda annessi ma’ din il-megadeċiżjoni mhux se jintroduċu rappurtar ġdid jew obbligi amministrattivi oħra għall-intrapriżi, inklużi l-SMEs. Anzi, it-tnaqqis tal-piż amministrattiv huwa fil-mira għaliex l-applikazzjoni ta’ rekwiżiti armonizzati fil-livell globali tippermetti lill-manifatturi jippreżentaw dokumentazzjoni tal-approvazzjoni ta’ sistemi u komponenti mhux biss fl-UE iżda anki fis-swieq tal-esportazzjoni minn Partijiet Kontraenti għall-Ftehim tal-1958 barra mill-UE.

               Il-proposta għandha impatt tassew pożittiv fuq il-kompetittività u l-kummerċ internazzjonali tal-karozzi tal-UE. L-aċċettazzjoni ta’ regolamenti tal-vetturi armonizzati internazzjonalment mis-sħab kummerċjali tal-UE hija rikonoxxuta bħala l-aqwa mod kif jitneħħew ostakli mhux tariffarji għall-kummerċ u biex jinfetaħ u jitwessa’ l-aċċess għas-suq għall-intrapriżi tal-karozzi tal-UE.

               •Drittijiet fundamentali

               Il-proposta ma għandhiex konsegwenzi għall-protezzjoni tad-drittijiet fundamentali.

               4.IMPLIKAZZJONIJIET GĦALL-BAĠIT

               Din l-inizjattiva ma għandha l-ebda implikazzjoni għall-baġit.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

               Mhux applikabbli.

               •Dokumenti ta’ spjegazzjoni (għad-direttivi)

               Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

               Il-proposta tiddefinixxi l-pożizzjoni tal-Unjoni fil-votazzjoni dwar:

               –il-proposti għall-emendi tar-Regolamenti tan-NU Nri 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 u 140;

               –il-proposti għall-emendi tar-Regolamenti Tekniċi Globali tan-NU Nri 15 u 19;

               –il-proposti għal żewġ Regolamenti tan-NU ġodda; kif ukoll

               –il-proposti għal żewġ listi ġodda fil-Kompendju tar-Regolamenti Tekniċi Globali Kandidati

               2018/0200 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitati relevanti tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għall-emendi tar-Regolamenti tan-NU Nri 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 u 140, tar-Regolamenti Tekniċi Globali tan-NU Nri 15 u 19, u fir-rigward tal-proposti għal żewġ Regolamenti tan-NU ġodda u żewġ listi ġodda fil-Kompendju tar-Regolamenti Tekniċi Globali Kandidati

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Bid-Deċiżjoni tal-Kunsill 97/836/KE
                  1
               , l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (NU/KEE) li jikkonċerna l-adozzjoni tal-preskrizzjonijiet tekniċi uniformi għal vetturi bir-roti, tagħmir u partijiet li jistgħu jkunu ffittjati u/jew ikunu użati ma’ vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawk il-preskrizzjonijiet (“Ftehim Rivedut tal-1958”).

               (2)Bid-Deċiżjoni tal-Kunsill 2000/125/KE
                  2
               , l-Unjoni ssieħbet mal-Ftehim li jistabbilixxi regolamenti tekniċi globali għal vetturi bir-roti, apparat u partijiet li jistgħu jitwaħħlu u/jew jintużaw f’vetturi bir-roti (“Ftehim Parallel”).

               (3)Id-Direttiva 2007/46/KE tal-Parlament Ewropew u tal-Kunsill
                  3
                issostitwiet is-sistemi tal-approvazzjoni tal-Istati Membri bi proċedura tal-approvazzjoni tal-Unjoni, u stabbiliet qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, għas-sistemi, għall-komponenti u għall-unitajiet tekniċi separati ġodda kollha. Dik id-Direttiva inkorporat Regolamenti adottati skont il-Ftehim Rivedut tal-1958 (“ir-Regolamenti tan-NU”) fis-sistema tal-UE tal-approvazzjoni tat-tip, bħala rekwiżiti għall-approvazzjoni tat-tip jew bħala alternattivi għal-leġiżlazzjoni tal-Unjoni. Mill-adozzjoni tad-Direttiva 2007/46/KE, ir-Regolamenti tan-NU ġew inkorporati dejjem aktar fil-leġiżlazzjoni tal-Unjoni.

               (4)Fid-dawl tal-esperjenza u l-iżviluppi tekniċi, ir-rekwiżiti marbuta ma’ ċerti elementi jew fatturi koperti bir-Regolamenti tan-NU Nri 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 u 140, kif ukoll bir-Regolamenti Tekniċi Globali tan-NU Nri 15 u 19, jenħtieġ li jiġu adattati.

               (5)Sabiex jiġu stabbiliti dispożizzjonijiet uniformi dwar l-approvazzjoni ta’ vetturi bil-mutur u tal-komponenti tagħhom fir-rigward tal-prestazzjoni relatata mas-sikurezza ta’ vetturi b’żewġ roti jew bi tlieta li jaħdmu bl-idroġenu (kategoriji L1, L2, L3, L4 and L5), jenħtieġ li l-proposta għal Regolament tan-NU dwar dawn is-suġġetti tiġi adottata.

               (6)Sabiex jiġu stabbiliti dispożizzjonijiet uniformi dwar l-approvazzjoni ta’ komponenti ta’ ġġanċjar mekkaniku ta’ kombinamenti ta’ vetturi agrikoli, jenħtieġ li l-proposta għal Regolament tan-NU tiġi adottata.

               (7)Bil-ħsieb li jingħata kontribut fid-diskussjonijiet li jmiss dwar l-emissjonijiet f’sewqan reali, huwa xieraq li, għall-Unjoni Ewropea, ir-Regolament tal-Kummissjoni (UE) 2017/1151
                  4
                u r-Regolament tal-Kummissjoni (UE) 2017/1154
                  5
                jiddaħħlu fil-Kompendju tar-Regolamenti Tekniċi Globali Kandidati, u li jingħata appoġġ lit-talba tal-Ġappun biex il-metodoloġija tiegħu dwar l-ittestjar ta’ emissjonijiet f’sewqan reali tiddaħħal fil-Kompendju.

               (8)Għaldaqstant, huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel fir-rigward tal-adozzjoni ta’ dawk il-proposti.

               (9)F’dawk il-Kumitati, l-Unjoni trid tiġi rappreżentata mill-Kummissjoni skont l-Artikolu 17(1) tat-Trattat dwar l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel matul il-perjodu mit-18 sat-22 ta’ Ġunju 2018 għandha tkun ta’ vot favur il-proposti elenkati fl-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     F’isem il-Kunsill

                     Il-President

                     (1)

                        Id-Deċiżjoni tal-Kunsill 97/836/KE tas-27 ta’ Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati ma’ u/jew ikunu użati ma’ vetturi bir-roti u l-kondizzjonijet reċiproċi tal-approvazzjonijiet mogħtija fuq il-bażi ta’ dawn il-preskrizzjonijet (“Ftehim Rivedut tal-1958”) (ĠU L 346, 17.12.1997, p. 78).

                     (2)

                        Id-Deċiżjoni tal-Kunsill 2000/125/KE tal-31 ta’ Jannar 2000 dwar il-konklużjoni tal-Ftehim li jistabbilixxi regolamenti tekniċi globali għall-vetturi bir-roti, apparat u partijiet li jistgħu jitwaħħlu u/jew jintużaw f’vetturi bir-roti (“Ftehim Parallel”) (ĠU L 35, 10.2.2000, p. 12).

                     (3)

                        Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU L 263, 9.10.2007, p. 1).

                     (4)

                        Ir-Regolament tal-Kummissjoni (UE) 2017/1151 tal-1 ta’ Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament tal-Kummissjoni (KE) Nru 692/2008 (ĠU L 175, 7.7.2017, p. 1–643)

                     (5)

                        Ir-Regolament tal-Kummissjoni (UE) 2017/1154 tas-7 ta’ Ġunju 2017 li jemenda r-Regolament tal-Kummissjoni (UE) 2017/1151 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament (KE) Nru 692/2008 u d-Direttiva 2007/46/KE tal-Parlament Ewropew u tal-Kunsill fir-rigward tal-emissjonijiet f’sewqan reali ta’ vetturi ħfief għall-passiġġieri u ta’ vetturi kummerċjali (Euro 6) (Test b’relevanza għaż-ŻEE) (ĠU L 175, 7.7.2017, p. 708–732)

    ---documentbreak---

               IL-KUMMISSJONI EWROPEA
            Brussell,23.5.2018
            COM(2018) 363 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitati relevanti tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għall-emendi tar-Regolamenti tan-NU Nri 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 u 140, tar-Regolamenti Tekniċi Globali tan-NU Nri 15 u 19, u fir-rigward tal-proposti għal żewġ Regolamenti tan-NU ġodda u żewġ listi ġodda fil-Kompendju tar-Regolamenti Tekniċi Globali Kandidati

               ANNESS

                        Regolament Nru

                        Titlu tal-punt tal-aġenda

                        Referenza tad-dokument
                           1

                        13

                        Proposta għas-Suppliment 15 tas-serje 11 ta’ emendi tar-Regolament tan-NU Nru 13 (Ibbrejkjar ta’ vetturi tqal)

                        ECE/TRANS/WP.29/2018/53

                        13-H

                        Proposta għas-Suppliment 1 tas-serje 01 ta’ emendi tar-Regolament tan-NU Nru 13-H (Brejkijiet tal-vetturi M1 u N1)

                        ECE/TRANS/WP.29/2018/54

                        14

                        Proposta għas-serje 09 ta’ emendi tar-Regolament tan-NU Nru 14 (Ankraġġi taċ-ċinturini tas-sikurezza)

                        ECE/TRANS/WP.29/2018/44

                        16

                        Proposta għas-Suppliment 3 tas-serje 07 ta’ emendi tar-Regolament tan-NU Nru 16 (Ċinturini tas-sikurezza)

                        ECE/TRANS/WP.29/2018/37

                        16

                        Proposta għar-Rettifika 1 tas-Suppliment 9 tas-serje 06 ta’ emendi tar-Regolament tan-NU Nru 16 (Ċinturini tas-sikurezza)

                        ECE/TRANS/WP.29/2018/64

                        16

                        Proposta għar-Rettifika 1 tas-Suppliment 1 tas-serje 07 ta’ emendi tar-Regolament tan-NU Nru 16 (Ċinturini tas-sikurezza)

                        ECE/TRANS/WP.29/2018/65

                        16

                        Proposta għar-Rettifika 1 tas-Suppliment 10 tas-serje 06 ta’ emendi tar-Regolament tan-NU Nru 16 (Ċinturini tas-sikurezza)

                        ECE/TRANS/WP.29/2018/66

                        16

                        Proposta għar-Rettifika 1 tas-Suppliment 2 tas-serje 07 ta’ emendi tar-Regolament tan-NU Nru 16 (Ċinturini tas-sikurezza)

                        ECE/TRANS/WP.29/2018/76

                        22

                        Proposta għas-Suppliment 3 tas-serje 05 ta’ emendi għar-Regolament tan-NU Nru 22 (Elmi protettivi)

                        ECE/TRANS/WP.29/2018/38

                        44

                        Proposta għas-Suppliment 14 tas-serje 04 ta’ emendi tar-Regolament tan-NU Nru 44 (Sistemi ta’ trażżin għat-tfal)

                        ECE/TRANS/WP.29/2018/39

                        49

                        Proposta għas-Suppliment 10 tas-serje 05 ta’ emendi tar-Regolament tan-NU Nru 49 (Magni ta’ tqabbid bil-kompressjoni u ta’ tqabbid bl-ispark plaggs (LPG u CNG))

                        ECE/TRANS/WP.29/2018/46

                        49

                        Proposta għas-Suppliment 6 tas-serje 06 ta’ emendi tar-Regolament tan-NU Nru 49 (Magni ta’ tqabbid bil-kompressjoni u ta’ tqabbid bl-ispark plaggs (LPG u CNG))

                        ECE/TRANS/WP.29/2018/47

                        51

                        Proposta għas-Suppliment 4 tas-serje 03 ta’ emendi tar-Regolament tan-NU Nru 51 (Il-ħoss tal-vetturi tal-kategoriji M u N)

                        ECE/TRANS/WP.29/2018/63

                        54

                        Proposta għas-Suppliment 23 tar-Regolament tan-NU Nru 54 (Tajers għal vetturi kummerċjali u l-karrijiet tagħhom)

                        ECE/TRANS/WP.29/2018/55

                        75

                        Proposta għar-Rettifika 1 tas-Suppliment 17 tar-Regolament tan-NU Nru 75 (Tajers għall-vetturi tal-kategorija L)

                        ECE/TRANS/WP.29/2018/67

                        83

                        Proposta għas-Suppliment 11 tas-serje 06 ta’ emendi tar-Regolament tan-NU Nru 83 (Emissjonijiet tal-vetturi M1 u N1)

                        ECE/TRANS/WP.29/2018/48

                        83

                        Proposta għas-Suppliment 7 tas-serje 07 ta’ emendi tar-Regolament tan-NU Nru 83 (Emissjonijiet tal-vetturi M1 u N1)

                        ECE/TRANS/WP.29/2018/49

                        85

                        Proposta għas-Suppliment 8 tar-Regolament tan-NU Nru 85 (Kejl tal-potenza netta)

                        ECE/TRANS/WP.29/2018/50

                        89

                        Proposta għas-Suppliment 3 tar-Regolament tan-NU Nru 89 (Regolaturi tal-ispid eċċessiv)

                        ECE/TRANS/WP.29/2018/56

                        96

                        Proposta għas-serje 05 ta’ emendi tar-Regolament tan-NU Nru 96 (Emissjoni tad-diżil (tratturi agrikoli))

                        ECE/TRANS/WP.29/2018/51

                        106

                        Proposta għas-Suppliment 16 tar-Regolament tan-NU Nru 106 (Tajers għall-vetturi agrikoli)

                        ECE/TRANS/WP.29/2018/57

                        108

                        Proposta għas-Suppliment 4 tar-Regolament tan-NU Nru 108 (Tajers b’wiċċ ġdid għall-karozzi tal-passiġġieri u l-karrijiet tagħhom)

                        ECE/TRANS/WP.29/2018/58

                        109

                        Proposta għas-Suppliment 9 tar-Regolament tan-NU Nru 109 (Tajers b’wiċċ ġdid għal vetturi kummerċjali u l-karrijiet tagħhom)

                        ECE/TRANS/WP.29/2018/59

                        ECE/TRANS/WP.29/2018/59/Add.1

                        120

                        Proposta għas-serje 02 ta’ emendi tar-Regolament tan-NU Nru 120 (Potenza netta ta’ tratturi u makkinarju mobbli mhux tat-triq)

                        ECE/TRANS/WP.29/2018/52

                        129

                        Proposta għas-Suppliment 7 tar-Regolament tan-NU Nru 129 (Sistemi Msaħħa ta’ Trażżin għat-Tfal)

                        ECE/TRANS/WP.29/2018/40

                        129

                        Proposta għas-Suppliment 4 tas-serje 01 ta’ emendi tar-Regolament tan-NU Nru 129 (Sistemi Msaħħa ta’ Trażżin għat-Tfal)

                        ECE/TRANS/WP.29/2018/41

                        129

                        Proposta għas-Suppliment 3 tas-serje 02 ta’ emendi tar-Regolament tan-NU Nru 129 (Sistemi Msaħħa ta’ Trażżin għat-Tfal)

                        ECE/TRANS/WP.29/2018/42

                        129

                        Proposta għas-serje 03 ta’ emendi tar-Regolament tan-NU Nru 129 (Sistemi Msaħħa ta’ Trażżin għat-Tfal)

                        ECE/TRANS/WP.29/2018/45

                        137

                        Proposta għas-Suppliment 1 tar-Regolament tan-NU Nru 137 (Impatt frontali b’enfasi fuq is-sistemi ta’ trażżin)

                        ECE/TRANS/WP.29/2018/43

                        137

                        Proposta għas-Suppliment 1 tas-serje 01 ta’ emendi tar-Regolament tan-NU Nru 137. (Impatt frontali b’enfasi fuq is-sistemi ta’ trażżin)

                        ECE/TRANS/WP.29/2018/77

                        139

                        Proposta għas-Suppliment 1 tar-Regolament tan-NU Nru 139 (Sistema ta’ Assistenza fl-Ibbrejkjar (BAS))

                        ECE/TRANS/WP.29/2018/60

                        140

                        Proposta għas-Suppliment 1 tar-Regolament tan-NU Nru 140 (Kontroll Elettroniku tal-Istabbiltà (ESC))

                        ECE/TRANS/WP.29/2018/61

                        Regolament tan-NU ġdid

                        Proposta għal Regolament tan-NU ġdid dwar il-vetturi tal-kategorija L li jaħdmu bl-idroġenu u biċ-ċelluli tal-fjuwil

                        ECE/TRANS/WP.29/2018/68

                        Regolament tan-NU ġdid

                        Proposta għal Regolament tan-NU ġdid dwar dispożizzjonijiet uniformi dwar l-approvazzjoni ta’ komponenti ta’ ġġanċjar mekkaniku ta’ kombinamenti ta’ vetturi agrikoli

                        ECE/TRANS/WP.29/2018/69

                        Nru tar-Regolament Tekniku Globali (GTR)

                        Titlu tal-punt tal-aġenda

                        Referenza tad-dokument

                        GTR Nru 15

                        Proposta għall-Emenda 4 tar-Regolament Tekniku Globali tan-NU Nru 15 (Proċeduri ta’ Ttestjar armonizzati fuq Livell Dinji għall-Vetturi Ħfief (WLTP))

                        ECE/TRANS/WP.29/2018/71

                        GTR Nru 19

                        Proposta għall-Emenda 1 tar-Regolament Tekniku Globali tan-NU Nru 19 (Proċeduri ta’ ttestjar ta’ emissjonijiet evaporattivi għall-Proċeduri tat-Test Dinji Armonizzat għall-Vetturi Ħfief (EVAP WLTP))

                        ECE/TRANS/WP.29/2018/73

                        Titolu tal-punt tal-aġenda

                        Referenza tad-dokument

                        Talba biex fil-Kompendju ta’ GTR Kandidati, jiddaħħlu r-Regolamenti tal-Unjoni Ewropea (UE) 2017/1151 u (UE) 2017/1154 dwar l-emissjonijiet f’sewqan reali

                        ECE/TRANS/WP.29/2018/79

                        Talba biex fil-Kompendju ta’ GTR Kandidati (kompendju ta’ kandidati) tiġi elenkata l-metodoloġija tal-emissjonijiet f’sewqan reali tal-Ġappun

                        ECE/TRANS/WP.29/2018/81

                     (1)

                        Id-dokumenti kollha msemmija fit-tabella huma disponibbli għall-pubbliku fuq:
                  http://www.unece.org/trans/main/wp29/wp29wgs/wp29gen/gen2018.html